EP วิ่งแรง 6% นิวไฮรอบ 2 ปี รับแผนธุรกิจเด่น ลุ้นรายได้-กำไรปี 63 สร้างสถิติใหม่
EP วิ่งแรง 6% นิวไฮรอบ 2 ปี รับแผนธุรกิจเด่น ลุ้นรายได้-กำไรปี 63 สร้างสถิติใหม่ ล่าสุดอยู่ที่ 5.20 บาท บวก 0.30 บาท หรือ 6.12% มูลค่าซื้อขาย 62.76 ล้านบาท
EP วิ่งแรง 6% นิวไฮรอบ 2 ปี รับแผนธุรกิจเด่น ลุ้นรายได้-กำไรปี 63 สร้างสถิติใหม่ ล่าสุดอยู่ที่ 5.20 บาท บวก 0.30 บาท หรือ 6.12% มูลค่าซื้อขาย 62.76 ล้านบาท
19 ม.ค. 2564

ผู้สื่อข่าวรายงานว่า บริษัท อีสเทอร์น พาวเวอร์ กรุ๊ป จำกัด (มหาชน) หรือ EP ล่าสุด ณ เวลา 15.13 น. อยู่ที่ 5.20 บาท บวก 0.30 บาท หรือ 6.12% สูงสุดที่ 5.20 บาท ต่ำสุดที่ 4.94 บาท ด้วยมูลค่าซื้อขาย 62.76 ล้านบาท โดยราคาหุ้น EP ปรับตัวขึ้นสูงสุดในรอบ 2 ปี นับตั้งแต่ราคาหุ้นอยู่ที่ระดับ 5.34 บาท เมื่อวันที่ 3 ก.ค.2561

โดย นายยุทธ ชินสุภัคกุล ประธานกรรมการ EP เปิดเผยว่า ภาพรวมการดำเนินธุรกิจในปี 2564 ยังมีทิศทางที่ดีขึ้นจากปีก่อน แม้จะต้องเผชิญกับสถานการณ์การแพร่ระบาดของโรคไวรัสโคโรนา 2019 (โควิด-19)
ทั้งนี้บริษัทยังคงเดินหน้าก่อสร้างโครงการผลิตไฟฟ้าจากพลังงานลม (ECP) ประเทศเวียดนาม 4 โครงการ ประกอบด้วย โครงการ HL3 , โครงการ HL4,  โครงการ TN และโครงการ MN ขนาดกำลังการผลิตรวม 160 เมกะวัตต์ของบริษัทย่อยทางอ้อม มูลค่าการลงทุน รวมประมาณ 223.10 ล้านดอลลาร์สหรัฐฯ หรือประมาณ 7,040.92 ล้านบาท รวมทั้งยังหาโอกาสในการเข้าไปลงทุนในโครงการอื่นๆ เพิ่มเติม เพื่อให้บรรลุเป้าหมายการเป็นผู้นำในการดำเนินธุรกิจผลิตไฟฟ้าพลังงานลมรายใหญ่ที่สุดในประเทศเวียดนาม
นอกจากการเข้าไปลงทุนในโครงการพลังงานลมแล้ว บริษัทอยู่ระหว่างศึกษาถึงความเป็นไปได้ในการลงทุนโครงการผลิตกระแสไฟฟ้าจากก๊าซธรรมชาติในเวียดนามตอนกลาง ขนาดกำลังผลิตประมาณ 1,500 เมกะวัตต์ ซึ่งคาดว่าจะช่วยสร้างรายได้เพิ่มหลายเท่าตัว และผลักดันการเติบโตในอนาคตได้เป็นอย่างดี
สำหรับภาพรวมผลการดำเนินงานในปี 63 บริษัทคาดว่าจะมีรายได้และกำไรสร้างสถิติใหม่อย่างต่อเนื่อง จากการขายโรงไฟฟ้าในประเทศ และต่างประเทศ  ซึ่งทำให้บริษัทฯมีกระแสเงินสดในระดับที่ดีขึ้น โดยเฉพาะทำให้อัตราส่วนหนี้สินต่อทุนเหลือเพียง 1 เท่าจากเดิม 3 เท่า  และถือว่าการขายโรงไฟฟ้าในครั้งนี้ สามารถสร้างผลตอบแทนได้สูงกว่าเท่าตัว
ขณะเดียวกันจะทำให้บริษัทฯมีเงินทุนไปลงทุนในโครงการโรงไฟฟ้าพลังงานลมที่เวียดนาม ซึ่งคาดว่าจะสร้างผลตอบแทนต่อผู้ถือหุ้น (Equity IRR) ประมาณ 20% ซึ่งสูงกว่าเกณฑ์ที่บริษัทฯประเมินไว้อีกด้วย